SMOOTO ครีมซองช็อคโลก
ตอนนี้เซเว่นขายเครื่องสำอางเยอะมาก แต่มีอยู่แบรนด์หนึ่งที่สะดุดตา เมื่อลงทุนแมนไปหาข้อมูลมาก็ถึงกับ ช็อค เพราะแบรนด์นี้เติบโตอย่างก้าวกระโดดในเวลาเพียง 4 ปี แบรนด์นั้นชื่อ SMOOTO (สมูทโตะ)
5 ต.ค. 2560

ตอนนี้เซเว่นขายเครื่องสำอางเยอะมาก
แต่มีอยู่แบรนด์หนึ่งที่สะดุดตา
เมื่อลงทุนแมนไปหาข้อมูลมาก็ถึงกับ ช็อค
เพราะแบรนด์นี้เติบโตอย่างก้าวกระโดดในเวลาเพียง 4 ปี
แบรนด์นั้นชื่อ SMOOTO (สมูทโตะ)
SMOOTO คืออะไร ?
SMOOTO เป็นสินค้าในกลุ่มเครื่องสำอางลักษณะซอง เจ้าของสินค้า คือ บริษัท โกลบอล เมดดิคัล (ประเทศไทย) จำกัด
บริษัทนี้ก่อตั้งขึ้นโดยกลุ่มเพื่อนเภสัชกร ผู้ก่อตั้งคือ เภสัชกรหญิง อัญชลี ชุติไพจิตร และ เภสัชกรหญิง นิษฐกานต์ ภัทรกานต์ โดยทั้งคู่จบคณะเภสัชศาสตร์ มหาวิทยาลัยมหิดล
คุณอัญชลี เคยทำงานเป็นนักวิจัยและพัฒนาเครื่องสำอางโรงงานผลิตเครื่องสำอางมาก่อน ส่วน คุณนิษฐกานต์ เคยเป็นหัวหน้าฝ่ายผลิตโรงงานผลิตยามาก่อน
โดยตอนแรก เภสัชกรหญิงทั้งสองคนตั้งใจจะร่วมมือกันเปิดโรงงานรับจ้างผลิตเครื่องสำอาง (OEM) เพราะผู้ก่อตั้งเองมีความรู้ด้านนี้
แต่เรื่องมันไม่ได้ง่ายอย่างที่คิด..
ในปีแรกบริษัทพัฒนาสินค้ามากถึง 400 รายการ เพื่อตอบสนองลูกค้า แต่สร้างยอดขายได้เพียง 1 ล้านบาทเท่านั้น ทำให้บริษัทขาดทุน
อะไรคือ ปัญหาในตอนนั้น?
ในตอนนั้นที่เป็น OEM คือการรับจ้างผลิตให้แบรนด์อื่นๆ เภสัชกรหญิงทั้งสองคนได้เคยแนะนำลูกค้าไปว่าถ้าทำแบบนั้น แบบนี้ จะขายได้ แต่ไม่มีลูกค้าคนไหนเชื่อ ส่วนใหญ่ลูกค้าจะมีความคิดของเขาตั้งต้นมาก่อนแล้ว
จุดนี้ทำให้ทั้งสองตระหนักว่า โมเดลธุรกิจแบบเดิมไม่น่าจะไปรอด และ มาตกผลึกได้ว่าควรทำกันเองจะดีกว่า สร้างแบรนด์เองดีกว่า
สุดท้ายจึงได้มีการปรับโมเดลธุรกิจใหม่ เลิกทำ OEM และ หันสร้างแบรนด์ชื่อ SMOOTO ทั้งที่ตอนนั้นก็กล้าๆกลัวๆ
เริ่มแรกของ SMOOTO นั้น ได้สร้างสินค้าขึ้นมา 1 ตัว ขายในราคา 700 บาท โดยได้ไปนำเสนอ 7-11 เป็นที่แรก แต่ทาง 7-11 ปฏิเสธโดยทันที
7-11 ได้ให้คำตอบที่สำคัญมา 1 ข้อ คือ แพงขนาดนี้ร้านเราขายไม่ได้ คุณรู้ไหมว่าลูกค้าเราคือใคร ร้านเราคือร้านสะดวกซื้อ ถ้าขายของในราคา 700 บาท ลูกค้าเราไม่สะดวกใจซื้อแน่ๆ
เรื่องนี้เองไม่ได้ทำให้ทั้งคู่ท้อถอย แต่กลับทำให้เป็นตัวจุดประกายความคิดใหม่ขึ้นมา
เภสัชกรหญิงทั้งสองคนจึงได้พัฒนาผลิตภัณฑ์ที่มีขนาดเล็ก พร้อมใช้ ดีไซน์ทันสมัย ราคาลดลงถึง 20 เท่า โดยขายที่ราคา 29/39/49 บาท โดยจุดขายของสินค้า คือใช้สูตรจากญี่ปุ่น และ ชูความเป็นธรรมชาติเป็นสารสกัดจากผัก และผลไม้
พอเรื่องนี้เป็นอย่างนี้ ผลลัพธ์ก็เลยขายดีเป็นเทน้ำเทท่า เพราะตอบโจทย์ผู้บริโภคคนรุ่นใหม่ที่ชื่นชอบสินค้าประเภทที่เป็นซองเทสเตอร์ เพราะราคาไม่แพง ทำให้ตัดสินใจซื้อได้ไม่ยาก
พอคนซื้อไปทดลองใช้ได้ง่าย และใช้แล้วดี คนที่รักเครื่องสำอางทั่วฟ้าเมืองไทยจึงต่างมารีวิวให้ และทำให้เกิดการบอกต่อในโลกออนไลน์ ส่งผลให้เกิดวงจรขายดีมากขึ้นไปอีก
ยอดขายโตระเบิดขนาดไหน?
บริษัทก่อตั้งเมื่อ 4 ปีที่แล้ว
ปี 2556 ยอดขาย 2 แสนบาท
ปี 2557 ยอดขาย 40 ล้านบาท
ปี 2558 ยอดขาย 129 ล้านบาท
ปี 2559 ยอดขาย 350 ล้านบาท
ข้อมูลที่น่าสนใจคือ
จากปี 2556 บริษัทขายครีมได้ 6,000 ซอง
3 ปีผ่านไป
ปี 2559 บริษัทสามารถขายครีมได้ 32,000,000 ซอง
ใน 1 ปี มี 31,536,000 วินาที
แปลว่าทุกวินาทีจะมีคนหยิบครีมซอง SMOOTO ไปจ่ายเงิน 1 ชิ้น..
ลงทุนแมนช็อค.. ไม่เคยคิดมาก่อนว่าเครื่องสำอางจะขายได้ทุกวินาที
ถ้าเอา SMOOTO มาเปรียบเทียบกับชีวิตของคน
บางครั้งชีวิตเรา
ในช่วงแรกก่อนที่จะก้าวไปสู่ความสำเร็จ อาจจะไม่ได้สวยหรูอย่างที่คิดไว้
แต่นี่คือเสน่ห์
ไม่มีเด็กคนไหนเดินได้ทันที ก่อนเด็กจะเดินได้คล่อง ก็ต้องล้มลงก่อน แต่เด็กก็ชอบที่จะล้ม แล้วลุกขึ้นเดินต่อ..
ทุกคนรู้ดีว่าตลาดเครื่องสำอางเป็นตลาดที่มีการแข่งขันสูงมาก (red ocean) แต่เราก็เห็นว่ามี sme รายเล็กๆอย่าง SMOOTO แจ้งเกิดได้ ทุกตลาดมีช่องว่างเสมอขอให้เราหาให้เจอ
การเข้าใจพฤติกรรมผู้บริโภคเป็นสิ่งสำคัญ ถ้าเรามีความพยายาม และกล้าทดลองทำในสิ่งที่ตัวเองเชื่อ เหมือนเจ้าของที่ตัดสินใจสร้างแบรนด์ SMOOTO ทั้งที่วันแรกก็ไม่รู้ว่าจะสำเร็จหรือไม่
เมื่อเราหาหนทางของตัวเองเจอแล้ว ทุกอย่างเข้าที่เข้าทางแล้ว ผลลัพธ์ก็จะเป็นเหมือน SMOOTO ที่แม้แต่ตัวเจ้าของก็อาจจะช็อคกับยอดขายของตัวเอง ว่ามาถึงจุดนี้ได้อย่างไร..